Stjórnvöldum líst vel á þá hugmynd að Eiðastaður verði nýttur í þágu flóttafólks frá Úkraínu. Aðgerðastjóri í móttöku þeirra sem flýja stríðið segir ráðuneyti, sveitarfélagið Múlaþing og eigendur Eiðastaðar vinna saman að því að koma húsakynnum gamla alþýðuskólans í full not.
Næg atvinna er á Austurlandi fyrir flóttafólk frá Úkraínu og því eru góðir möguleikar á að taka á móti talsverðum fjölda í fjórðungnum. Fólkinu yrði líklega búið heimili í húsakynnum gamla alþýðuskólans á Eiðum og er greiningarvinna hafin.
Eiðar geta hentað okkur bara mjög vel. Það er náttúrulega mikið um vinnu að fá á Austurlandi en hefur verið minna um húsnæði. Þannig að Eiðar gætu leyst það fyrir okkur á auðveldan hátt og eins og ég segi þá er þessi vinna hafin innan ráðuneytisins og víðar að stuðla að því að Eiðar komist í fulla notkun.
Segir Gylfi Þór Þorsteinsson en hann stýrir komu flóttafólks frá Úkraínu fyrir félagsmálaráðuneytið.
Hann segir að nú sé verið að skoða hversu mörgum væri hægt að koma fyrir á Eiðum, það sé töluverður fjöldi en óvíst að öll pláss yrðu nýtt. Umfangið ráðist af vilja og getu sveitarfélagsins Múlaþings til móttöku.
Fólkið þarf jú að komast í vinnu og börn í skóla og svo framvegis. Þannig að það er að mörgu að hyggja í þessu en samstarfið við bæði eigendur og sveitarfélagið hefur verið með miklum ágætum hingað til.
Hann segir ákveðna kosti við að stærri hópar Úkraínumanna myndi lítil samfélög á stöðum eins og Eiðum.
Fólk sem er að flýja svona hörmungar sækir svolítið í huggun hvort við annað og það er mjög gott ef hægt er að koma hópum saman. Þeir sem hingað hafa verið að koma, þessi 850 sem komnir eru, margir af þessum einstaklingum eru mjög vel menntaðir. Margir þeirra eru mjög viljugir að taka þátt í samfélaginu, byrja að vinna, koma börnum í skóla, læra íslensku og svo framvegis. Þannig að þarna er stór hópur af fólki sem vill svo sannarlega taka þátt í þessu samfélagi sem er að taka á móti þeim. Og ég hald að sveitarfélagöin sem taka þátt í þessu með okkur verði bara mjög heppin með þessa hópa.
Stjórnvöldum líst vel á þá hugmynd að Eiðastaður verði nýttur í þágu flóttafólks frá Úkraínu. Aðgerðastjóri í móttöku þeirra sem flýja stríðið segir ráðuneyti, sveitarfélagið Múlaþing og eigendur Eiðastaðar vinna saman að því að koma húsakynnum gamla alþýðuskólans í full not. 